钦定古今图书集成/理学汇编/学行典/第017卷 > 蔡九峰洪范皇极内篇 > 《内篇下》
## 钦定古今图书集成/理学汇编/学行典/第017卷 > 蔡九峰洪范皇极内篇 > 《内篇下》

“溟漠之闲，兆朕之先”，数之原也。“有仪有象，判一而两”，
数之分也。“日月星辰呈于上，山岳川泽奠于下”，数之
著也。“四时迭运而不穷，五气以序而流通，风雷不测，
雨露之泽，万物形色”，数之化也。“圣人继世，经天纬地，
立兹人极，称物平施，父子以亲，君臣以义，夫妇以别，
长幼以序，朋友以信，数之教也。”“分天为九野，别地为”
九州，制人为九行，九品任官，九井均田，九族睦俗，九
礼辨分，九变咸乐，八阵制兵，九刑禁奸，九寸为律，九
分造历，九筮稽疑，九章，命算，九职，任万民九赋，敛财
贿九式，节财用九府，立圜法，九服，辨邦国九命，位邦
国九仪，命邦国九法，平邦国九伐，正邦国九贡，致邦
国之用，九两系邦国之民。营国九里，制城九雉，九阶
九室，九经九纬，数之度也。孔子曰：“为天下国家有九
经。曰：修身也，尊贤也，亲亲也，敬大臣也，体群臣也，子
庶民也，来百工也，柔远人也，怀诸侯也。修身则道立，
尊贤则不惑，亲亲则诸父昆弟不怨，敬大臣则不眩，
体群臣则士之报礼重，子庶民则百姓劝，来百工则
财用足，柔远人则四方归之，怀诸侯则天下畏之。齐
明盛服，非礼不动，所以修身也。去谗远色，贱货而贵
德，所以劝贤也。尊其位，重其禄，同其好恶，所以劝亲
亲也。官盛任使，所以劝大臣也。忠信重禄，所以劝士
也。时使薄敛，所以劝百姓也。日省月试，既廪称事，所
以劝百工也。送往迎来，嘉善而矜不能，所以柔远人
也。继绝世，举废国，治乱持危，朝聘以时，厚往而薄来”，
所以怀诸侯也。凡为天下国家有《九经》，所以行之者
一也。

昔黄帝使伶伦，自大夏之西，昆仑之阴，取竹之解谷，
生其窍厚均者，断两节吹之，以为黄钟之宫。制十二
筒，以听凤之鸣，其雄鸣为六，雌鸣亦六，比黄钟之宫，
而皆可以生之，是为律本。度其长，以子谷秬黍中者，
九十枚度之一为一分，十分为寸，十寸为尺，十尺为
丈，十丈为引。审其容，以千二百黍实之。合龠为合，十
合为升，十升为斗，十斗为斛，权其重。百黍为一铢，千
二百黍为十二铢，二十四铢为两，十六两为斤，三十
斤为钧，四钧为石。《书》曰：“同律度量衡。”传曰：“黄钟为万
事根本也。”

“昔者圣人之原数也，以决天下之疑，以成天下之务，
以顺性命之理，析事辨物，彰往察来。是故天数五，地
数六。五六者，天地之中合也。五为五行，六为六气，阳
性阴质。”五行之性，曰木，曰火，曰土，曰金，曰水。六气之
质，曰胎，曰生，曰壮，曰老，曰死，曰化。木之质也，曰杨柳，
曰梅李，曰松柏，曰竹苇，曰禾麦，曰蕈。火之质也，曰木
“火，曰石火，曰雷火，曰油火，曰虫火，曰燐。”土之质也，曰
砂，曰石，曰玉，曰土，曰壤，曰泥。金之质也，曰汞，曰银，曰
金，曰铜，曰铁，曰铅。“水之质也，曰涧水，曰井水，曰雨水，
曰沟渠，曰陂泽，曰湖海。”木之物也，曰鲮鲤，曰蛇，曰龙，
曰鲤鲂，曰小鱼，曰䲡。火之物也，曰鸡，曰凤，曰雉，曰鹰
隼，曰燕雀，曰蠛蠓。土之物也，曰蟾蜍，曰蚕，曰人，曰蜘
蛛，曰蚓，曰鳗。金之物也，曰鹿，曰马，曰麟，曰虎，曰獭，曰
毛虫。水之物也，曰蟹，曰鲎，曰龟，曰虾，曰蚌，曰蛎。木之
器也，曰“疏器门窗，曰琴瑟，曰规，曰算筛，曰耒耜，曰网
罟。”火之器也，曰登器梯棚，曰文书，曰绳，曰冠冕，曰台
卓，曰履蹋。土之器也，曰“腹器筐筥，曰圭璧，曰量，曰舟
车，曰盘盂，曰棺椁。”金“之器也，曰方器斧钺，曰印节，曰
矩，曰弓矢，曰简册，曰械校。水之器也，曰平器权衡，曰
轮磨，曰准，曰镜奁，曰研椎，曰厕圂。逆顺者，事之几也；
吉凶者，事之著也。顺而吉者，木为征召，为科名，为恩
赦，为婚姻，为产孕，为财帛；火为燕集，为朝觐，为文书，
为言语，为歌舞，为灯烛；土为工役，为循常，为盟约，为
田宅，为福寿，为坟墓；金为赐予，为按察，为更革，为罩旅，为钱货，为刑法；水为交易，为迁移，为征行，为酒食，
为田猎，为祭祀。”逆而凶者，木为《杌》：为惊忧，为丑恶，
为压坠，为夭折，为产死；火为公讼，为颠狂，为口舌，为
灸炙，为焚灾，为震毁；土，为反复，为欺诈，为离散，为贫
穷，为疾病，为死亡；金为征役，为罢免，为责降，为争斗，
为伤损，为杀戮；水为盗贼，为囚狱，为徒流，为淫乱，为
咒咀，为浸溺。

“筮者，神之所为乎？”其蓍五十虚一，分二挂一，以三揲
之。视左右手，归馀于扐。两奇为一，两偶为二，奇偶为
三．。初揲纲也，再揲目也。纲一函三，以虚待目。目一为
一，以实从纲。两揲而九，数具《八操》。〈操当作揲〉而六千五百
六十一之数备矣。分合变化，如环无端，天命人事，由
是较焉，吉凶祸福，由是彰焉。大人得之而申福，小人
得之而避祸。君子曰：“筮者，神之所为乎？”大事用年，其
次用月，其次用日，其次用时。

十二木，径九分，厚一分。阳刻一、阴刻二者四，阳刻二、
阴刻三者四，阳刻三、阴刻一者四。杂取其八，自上而
下，自左而右，纵二衡四。纵者九也。衡者，一十百千也，
馀四不用者，不用之用也，前后相乘，而数备矣。
数者，理之时也。辞者，数之义也。吉凶者，辞之断也。“惠
迪从逆”者，吉凶之决也。气有淳漓，故数有失得。一成
于数，天地不能易之，能易之者人也。

“一吉而九凶，三祥而七灾，八休而二咎，四吝而六悔，
八数周流，推类而求，五中则平，四害不亲，厥或是撄，
杂而不纯。承平之世，视主废置，凶咎灾吝，有命不挚。